Ministers veroordeel brandstigting by skoolperseel in GeorgeBrandstigting by die skoolperseel in George (Foto: Departemente van onderwys en vervoer en openbare werke) Die departemente van onderwys, vervoer en openbare werke het brandstigting op die konstruksieperseel van Thembalethu Secondary School in George veroordeel. Die brandstigting, wat Donderdag plaasgevind het, word vermoedelik verbind met die voortgesette onrus in die gebied oor die sloping van strukture, wat onwettig op grond opgerig is wat vir behuising geoormerk is. “Ons kan bevestig dat die kantoor en store heeltemal verwoes is deur die brand,” het die woordvoerders vir ministers Debbie Schäfer en Donald Grant, gesê. “Dit sluit al die perseeladministrasie-dokumente, rekenaars en kameratoerusting in. Voertuie en masjiene is ook gevandaliseer, materiaal is gesteel en veiligheidspersoneel is weggejaag.” In die belang van veiligheid, het die direktoraat vir onderwysinfrastruktuur van die departement van vervoer en openbare werke, aangeraai dat die konstruksiepersoneel die perseel sluit tot verdere kennisgewing. “Dit is vreeslik dat misdadigers besluit om skoolinfrastruktuur te teiken met hul onwettige gedrag – infrastruktuur wat veronderstel is om geweldige waarde by te voeg tot die gemeenskap en om die lewenskanse van ons jeug te verbeter. As ŉ gevolg, is die skoolprojek nou opgeskort, en dit vertraag die dienslewering. “Vyf skole in die gebied is ook deur betogings ontwrig wat ŉ negatiewe impak het op ons leerders se onderrig in hierdie belangrike tyd van die jaar, terwyl hulle eksamens en assessering moet aflê.”